ডিমের অস্বাভাবিক মূল্যবৃদ্ধি নিয়ে কেন্দ্রকে তোপ! কী বললেন মমতা?

ওয়েব ডেস্ক: এখনও রাজ্যে শীত পড়েনি সেভাবে, কিন্তু এখনই ডিমের দাম (Egg Price Hike) হয়েছে আকাশছোঁয়া। কলকাতা সহ জেলায় জেলায় ডিমের দাম প্রতি পিসে পৌঁছে গিয়েছে আট টাকায়। এতে কার্যত নাভিশ্বাস উঠছে মধ্যবিত্তদের। আর এবার এই ইস্যুতে কেন্দ্রকে (Central Government) নিশানা করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। ডিমের দাম বৃদ্ধির নেপথ্যে মুরগির খাবারের মূল্যবৃদ্ধিকে দায়ি করলেন তিনি।

মঙ্গলবার ‘উন্নয়নের পাঁচালি’র মঞ্চে ডিমের মূল্যবৃদ্ধি নিয়ে সরব হন মমতা। তিনি এদিন বলেন, “মনে রাখবেন, বাংলা থেকে দেশের ১২টি রাজ্যে ডিম সরবরাহ করা হয়। কিন্তু পোলট্রি মুরগির খাবারের দাম নিয়ন্ত্রণ করে কেন্দ্র সরকার। প্রতি বছর এই খাবারের দাম ১২ শতাংশ করে বৃদ্ধি করা হচ্ছে। যার সরাসরি প্রভাব পড়ছে খোলা বাজারে।”

আরও পড়ুন: ‘কর্মসংস্থানের ক্ষেত্রে সবচেয়ে এগিয়ে কর্মশ্রী’, আর কী বললেন মমতা?

মমতা দাবি করেন, পশ্চিমবঙ্গের রাজ্য সরকার ভুট্টা সহ বিভিন্ন আনাজ, যা থেকে পোলট্রি মুগরি খাবার তৈরি হয়, সেগুলির দাম নিয়ন্ত্রণে রাখার চেষ্টা করছে। তারপরেই তিনি বলেন, “কিন্তু আপনারা দাম বাড়িয়েই যাচ্ছেন। বাইরে দাঁড়িয়ে উল্টোপাল্টা কথা বলছেন, সোশ্যাল নেটওয়ার্কে কিছু টিম বানিয়ে প্রচার চালাচ্ছেন। মিথ্যে কথা বলবেন না।”

তবে শুধু ডিম নয়, বিভিন্ন আনাজ এবং মাছের দাম বৃদ্ধি নিয়েও এদিন কেন্দ্র সরকারকে নিশানা করেন মমতা। তবে তিনি জানান যে, রাজ্যে এখন পেঁয়াজ উৎপাদন উল্লেখযোগ্য হারে বেড়েছে এবং তা সংরক্ষণের সুব্যবস্থাও করেছে রাজ্য সরকার। পাশাপাশি রাজ্যে ইলিশ উৎপাদন বৃদ্ধি পেয়েছে বলেও এদিন দাবি করেন মুখ্যমন্ত্রী। আর এভাবেই অন্যান্য রাজ্যের উপর নির্ভরশীলতা কমে বাংলা আত্মনির্ভর হচ্ছে বলে জানান তিনি।

দেখুন আরও খবর:

The post ডিমের অস্বাভাবিক মূল্যবৃদ্ধি নিয়ে কেন্দ্রকে তোপ! কী বললেন মমতা? first appeared on KolkataTV.